**Pakuotės lapelis: informacija vartotojui**

**ARCOXIA 30 mg plėvele dengtos tabletės**

**ARCOXIA 60 mg plėvele dengtos tabletės**

**ARCOXIA 90 mg plėvele dengtos tabletės**

**ARCOXIA 120 mg plėvele dengtos tabletės**

etorikoksibas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

- Neišmeskite šio lapelio, nes vėl gali prireikti jį perskaityti.

- Jeigu kiltų daugiau klausimų, kreipkitės į gydytoją arba vaistininką.

1. Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
2. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra ARCOXIA ir kam jis vartojamas

2. Kas žinotina prieš vartojant ARCOXIA

3. Kaip vartoti ARCOXIA

4. Galimas šalutinis poveikis

5. Kaip laikyti ARCOXIA

6. Pakuotės turinys ir kita informacija

**1. Kas yra ARCOXIA** **ir kam jis vartojamas**

**Kas yra ARCOXIA**

* ARCOXIA sudėtyje yra veikliosios medžiagos etorikoksibo. ARCOXIA yra vienas iš selektyvių COX-2 inhibitorių grupės vaistų. Jie priklauso nesteroidinių vaistų nuo uždegimo (NVNU) šeimai.

**Kam vartojamas ARCOXIA**

* ARCOXIA padeda sumažinti sąnarių ir raumenų skausmą ir patinimą (uždegimą) osteoartritu, reumatoidiniu artritu, ankiloziniu spondilitu ar podagra sergantiems 16 metų ir vyresniems žmonėms.
* ARCOXIA taip pat galima trumpai malšinti dantų operacijos sukeltą vidutinio stiprumo skausmą 16 metų ir vyresniems žmonėms.

**Kas yra osteoartritas?**

Osteoartritas yra sąnarių liga. Ji prasideda laipsniškai yrant kremzlei, kuri dengia kaulų galus. Dėl to pasireiškia patinimas (uždegimas), skausmas, jautrumas, sąstingis ir fizinė negalia.

**Kas yra reumatoidinis artritas?**

Reumatoidinis artritas yra ilgalaikė uždegiminė sąnarių liga, sukelianti sąnarių skausmą, sąstingį, patinimą, mažinanti pažeistų sąnarių judesius. Be to, ji gali sukelti ir kitų kūno sričių uždegimą.

**Kas yra podagra?**

Podagra – tai liga, kuri pasireiškia staigiu pasikartojančiu labai skausmingu sąnarių uždegimu ir paraudimu. Ją sukelia sąnaryje susikaupę druskų kristalai.

**Kas yra ankilozinis spondilitas?**

Ankilozinis spondilitas yra uždegiminė stuburo ir stambiųjų sąnarių liga

**2. Kas žinotina prieš vartojant ARCOXIA**

**ARCOXIA vartoti negalima**

* jeigu yra alergija (padidėjęs jautrumas) etorikoksibui arba bet kuriai pagalbinei šio vaisto medžiagai (jos išvardytos 6 skyriuje);
* jeigu yra alergija nesteroidiniams vaistams nuo uždegimo (NVNU), įskaitant aspiriną ir COX-2 inhibitorius (žr. "Galimas šalutinis poveikis" 4 skyriuje);
* jeigu šiuo metu yra skrandžio opa ar kraujuoja iš skrandžio arba žarnų;
* jeigu sergate sunkia kepenų liga;
* jeigu sergate sunkia inkstų liga;
* jeigu esate nėščia ar manote, kad galėjote pastoti, ar žindote kūdikį (žr. "Nėštumas, žindymo laikotarpis ir vaisingumas");
* jeigu Jums yra mažiau nei 16 metų;
* jeigu sergate uždegimine žarnų liga, pavyzdžiui, Krono liga, opiniu kolitu arba kolitu;
* jeigu Jums yra padidėjęs kraujospūdis, kuris nebuvo tinkamai gydomas (pasitikrinkite pas gydytoją ar slaugytoją ar Jūsų kraujospūdis tinkamai kontroliuojamas);
* jeigu sergate patvirtinta širdies liga, įskaitant širdies nepakankamumą (vidutinio ar sunkaus tipo), krūtinės angina (krūtinės skausmu);
* jeigu persirgote miokardo infarktu, atlikta šuntavimo operacija, buvo periferinių arterijų liga (nepakankama kraujotaka kojose ar rankose dėl susiaurėjusio ar užsikimšusio arterijų spindžio);
* jeigu persirgote bet kokios rūšies insultu (įskaitant mikroinsultą, praeinantį galvos smegenų išemijos priepuolį ar PSIP). Etorikoksibas gali Jums šiek tiek padidinti miokardo infarkto ir insulto pavojų, todėl sergantiesiems širdies ligomis ar insultu jo vartoti negalima.

Jei manote, kad bent viena iš šių būklių Jums tinka, negerkite tablečių, nepasitarę su gydytoju.

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti ARCOXIA, jeigu:

* Jums buvo kraujavimas iš skrandžio ar buvo skrandžio opų;
* netekote daug vandens, pvz., po užsitęsusio vėmimo ar viduriavimo;
* Jums yra patinimų dėl skysčių susilaikymo;
* sergate širdies nepakankamumu ar kokia kita širdies liga;
* Jūsų kraujospūdis yra padidėjęs. Kai kuriems žmonėms ARCOXIA gali didinti kraujospūdį, ypač vartojant dideles dozes, todėl gydytojas retkarčiais norės patikrinti Jūsų kraujospūdį;
* sergate kokiomis nors kepenų ar inkstų ligomis;
* Jūs gydėtės nuo infekcinės ligos. ARCOXIA gali užmaskuoti ar paslėpti karščiavimą, kuris yra infekcinės ligos požymis;
* sergate cukriniu diabetu, Jums yra padidėjusi cholesterolio koncentracija kraujyje arba Jūs rūkote. Tai gali padidinti širdies ligų pavojų;
* ketinate pastoti;
* esate vyresnis (-ė) nei 65 metų.

Jeigu nesate tikri, ar kuris iš išvardytų punktų tinka Jums, **pasitarkite su gydytoju prieš pradėdami vartoti ARCOXIA,** kad įsitikintumėte, ar šis vaistas Jums tinkamas.

ARCOXIA vienodai gerai veiksmingas vyresniems ir jaunesniems suaugusiems pacientams. Jei esate vyresnis (-ė) kaip 65 metų, gydytojas norės reguliariai tikrinti Jūsų sveikatą. Vyresniems kaip 65 metų pacientams dozės koreguoti nereikia.

**Vaikams ir paaugliams**

Šio vaisto neduokite jaunesniems kaip 16 metų vaikams ir paaugliams.

**Kiti vaistai ir ARCOXIA**

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Pradėjus vartoti ARCOXIA, gydytojas gali norėti tikrinti, ar tinkamai veikia Jūsų vartojami vaistai, ypač jeigu vartojate bet kurį iš toliau išvardytų vaistų:

* kraują skystinantys vaistai (antikoaguliantai), pavyzdžiui, varfarinas;
* rifampicinas (antibiotikas);
* metotreksatas (vaistas imuninei sistemai slopinti ir dažnai vartojamas reumatoidiniam artritui gydyti);
* ciklosporinas ar takrolimuzas (vaistai imuninei sistemai slopinti);
* litis (vaistas kai kurioms depresijos rūšims gydyti);
* AKF inhibitoriais ir angiotenzino receptorių blokatoriais vadinami vaistai, kurie vartojami, kad padėtų kontroliuoti padidėjusį kraujospūdį ir širdies nepakankamumą, pavyzdžiui, enalaprilis ar ramiprilis bei losartanas ar valsartanas;
* diuretikai (šlapimą varantys vaistai);
* digoksinas (vaistas širdies nepakankamumui ir nereguliariam širdies ritmui gydyti);
* minoksidilis (vaistas padidėjusiam kraujospūdžiui gydyti);
* salbutamolio tabletės arba geriamasis tirpalas (vaistas astmai gydyti);
* apsaugai nuo nėštumo skirtos tabletės (toks derinys gali didinti šalutinio poveikio pavojų);
* pakaitinė hormonų terapija (toks derinys gali didinti šalutinio poveikio pavojų);
* aspirinas, ARCOXIA vartojant kartu su aspirinu, padidėja skrandžio opų rizika.

- aspirinas miokardo infarkto ar insulto profilaktikai:

ARCOXIA galima vartoti kartu su **mažomis** aspirino dozėmis. Jeigu vartojate mažas aspirino dozes miokardo infarkto ar insulto profilaktikai, nepasitarę su gydytoju, jo nenutraukite.

- aspirinas ir kiti nesteroidiniai vaistai nuo uždegimo (NVNU):

vartodami ARCOXIA, nevartokite **didelių** aspirino dozių arba kitų priešuždegiminių vaistų.

**ARCOXIA vartojimas su maistu ir gėrimais**

Vartojant nevalgius ARCOXIA poveikis gali prasidėti greičiau.

**Nėštumas, žindymo laikotarpis ir vaisingumas**

*Nėštumas*

Nėštumo metu ARCOXIA tablečių vartoti negalima. Jei esate nėščia arba manote, kad esate nėščia, arba ketinate pastoti, nevartokite tablečių. Jei pastojote, tablečių vartojimą nutraukite ir pasitarkite su gydytoju. Jei nesate užtikrinta arba Jums reikia daugiau informacijos, pasitarkite su gydytoju.

*Žindymas*

Nežinoma, ar ARCOXIA išsiskiria su motinos pienu. Jei žindote ar ketinate tai daryti, prieš pradėdama vartoti ARCOXIA, pasitarkite su savo gydytoju. Vartodama ARCOXIA, nežindykite.

*Vaisingumas*

Pastoti ketinančioms moterims ARCOXIA vartoti nerekomenduojama.

**Vairavimas ir mechanizmų valdymas**

Kai kuriems pacientams, vartojusiems ARCOXIA, pasitaikė galvos svaigimas ir mieguistumas.

Jei Jums pasireiškia galvos svaigimas arba mieguistumas, nevairuokite.

Jei pasireiškia galvos svaigimas arba mieguistumas, nedirbkite su įrankiais arba mechanizmais.

**ARCOXIA sudėtyje yra laktozės**

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

**ARCOXIA sudėtyje yra natrio**

Šio vaisto plėvele dengtoje tabletėje yra mažiau kaip 1 mmol (23 mg) natrio, t.y. jis beveik neturi reikšmės.

**3. Kaip vartoti ARCOXIA**

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Nevartokite didesnės negu rekomenduojamos dozės Jūsų ligai gydyti. Gydytojas retkarčiais norės aptarti Jūsų gydymą. Svarbu, kad Jūs vartotumėte mažiausią dozę, kuri numalšina skausmą, bei nevartotumėte ARCOXIA ilgiau nei būtina, kadangi ilgai vartojant vaistą, ypač didelėmis dozėmis, gali padidėti miokardo infarkto ir insulto rizika.

Šis vaistas yra tiekiamas įvairaus stiprumo, todėl gydytojas, atsižvelgdamas į Jūsų ligą, išrašys Jums tinkamo stiprumo tablečių.

Rekomenduojama dozė yra:

*Osteoartritas*

Rekomenduojama dozė yra 30 mg vieną kartą per parą, jei reikia, galima padidinti iki didžiausios 60 mg dozės vieną kartą per parą.

*Reumatoidinis artritas*

Rekomenduojama dozė yra 60 mg vieną kartą per parą, jei reikia, galima padidinti iki didžiausios 90 mg dozės vieną kartą per parą.

*Ankilozinis spondilitas*

Rekomenduojama dozė yra 60 mg vieną kartą per parą, jei reikia, galima padidinti iki didžiausios 90 mg dozės vieną kartą per parą.

*Ūminio skausmo būklės*

Etorikoksibą galima vartoti tik ūminio skausmo laikotarpiu.

*Podagra*

Rekomenduojama dozė yra 120 mg vieną kartą per parą tik ūminio skausmo laikotarpiu, neviršijant maksimalios 8 parų gydymo trukmės.

*Skausmas po dantų operacijos*

Rekomenduojama dozė yra 90 mg vieną kartą per parą, galima vartoti ne ilgiau kaip 3 paras.

**Žmonės, kuriems yra kepenų sutrikimų**

* Jei sergate lengva kepenų liga, nevartokite daugiau kaip 60 mg per parą.
* Jei sergate **vidutinio sunkumo** kepenų liga, nevartokite daugiau kaip **30 mg per parą**.

**Vartojimas vaikams ir paaugliams**

Jaunesniems nei 16 metų vaikams ir paaugliams ARCOXIA tablečių vartoti negalima.

**Senyvi pacientai**

Senyviems pacientams dozės koreguoti nereikia. Kaip ir vartodami kitų vaistų, senyvi pacientai turi būti atsargūs.

Vartojimo metodas

ARCOXIA tabletės skirtos vartoti per burną. Gerkite tabletes vieną kartą per parą. ARCOXIA galima vartoti valgio metu arba nevalgius.

**Ką daryti pavartojus per didelę ARCOXIA** **dozę?**

Niekada nevartokite daugiau tablečių negu rekomenduoja gydytojas. Jei išgėrėte per daug ARCOXIA tablečių, nedelsdami kreipkitės medicinos pagalbos.

**Pamiršus pavartoti ARCOXIA**

ARCOXIA visada vartokite tiksliai, kaip nurodė gydytojas. Praleidus dozę, kitą dieną vaistą toliau vartokite kaip įprasta. Negalima vartoti dvigubos dozės norint kompensuoti praleistą tabletę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

**Jeigu Jums pasireiškė bet kuris iš toliau išvardytų požymių, ARCOXIA nebevartokite ir nedelsdami kreipkitės į gydytoją (žiūrėkite 2 skyrių „Kas žinotina prieš vartojant ARCOXIA“):**

* pasireiškia arba pablogėja dusulys, krūtinės skausmas arba kulkšnių tinimas;
* odos arba akių pageltimas (gelta) – tai kepenų veiklos sutrikimų požymiai;
* stiprus arba nuolatinis skrandžio skausmas arba pajuodusios išmatos;
* alerginė reakcija, kuri pasireiškia odos sutrikimais, pavyzdžiui, išopėjimais arba pūslėmis, arba veido, lūpų, liežuvio ar gerklų tinimu, dėl kurio gali pasidaryti sunku kvėpuoti.

Žemiau išvardintų galimų šalutinių poveikių dažnis apibrėžtas naudojant šį susitarimą:

Labai dažnas (pasireiškia daugiau kaip 1 iš 10 pacientų)

Dažnas (pasireiškia nuo 1 iki 10 iš 100 pacientų)

Nedažnas (pasireiškia nuo 1 iki 10 iš 1000 pacientų)

Retas (pasireiškia nuo 1 iki 10 iš 10 000 pacientų)

Labai retas (pasireiškia mažiau kaip 1 iš 10 000 pacientų)

Gydymo ARCOXIA metu gali pasireikšti toliau išvardinti šalutiniai poveikiai.

***Labai dažnas:***

* skrandžio skausmas.

***Dažnas:***

* sausa įduba (uždegimas ir skausmas po danties ištraukimo);
* kojų ir (arba) pėdų patinimas dėl susilaikiusių skysčių (edema);
* galvos svaigimas, galvos skausmas;
* palpitacijos (greitas ar nereguliarus širdies plakimas), nereguliarus širdies ritmas (aritmija);
* padidėjęs kraujospūdis;
* švokštimas ar dusulys (bronchų spazmas);
* vidurių užkietėjimas, vėjavimas (dujų išsiskyrimas), gastritas (skrandžio gleivinės uždegimas), rėmuo, viduriavimas, nevirškinimas (dispepsija) ar skrandžio diskomfortas, pykinimas, vėmimas, stemplės uždegimas, burnos opos;
* kepenų veiklą rodančių kraujo tyrimų pokyčiai;
* kraujosruvos;
* silpnumas ar nuovargis, į gripą panašus negalavimas.

***Nedažnas:***

* gastroenteritas (virškinimo trakto gleivinės uždegimas, apimantis ir skrandį, ir plonąjį žarnyną), viršutinių kvėpavimo takų infekcija, šlapimo takų infekcija;
* laboratorinių tyrimų rodmenų pokyčiai (sumažėjęs raudonųjų kraujo kūnelių skaičius, sumažėjęs baltųjų kraujo kūnelių skaičius, sumažėjęs trombocitų skaičius);
* padidėjęs jautrumas (alerginė reakcija, įskaitant dilgėlinę, kuri gali būti tiek sunki, kad ją reikėtų nedelsiant gydyti);
* apetito padidėjimas arba sumažėjimas, kūno svorio padidėjimas;
* nerimas, depresija, mąstymo aštrumo sumažėjimas, nesančių dalykų matymas, jautimas ar girdėjimas (haliucinacijos);
* skonio pakitimas, negalėjimas užmigti, nutirpimas ar dilgsėjimas, mieguistumas;
* neryškus matymas, akių sudirginimas ir paraudimas;
* skambėjimas ausyse, vertigo (sukimosi jutimas ramybėje);
* nenormalus širdies ritmas (prieširdžių virpėjimas), greitas širdies plakimas, širdies nepakankamumas, veržimo, spaudimo ar sunkumo jausmas krūtinėje (krūtinės angina), širdies smūgis;
* karščio pylimas, insultas, mikroinsultas (praeinantis galvos smegenų išemijos priepuolis), sunkus kraujospūdžio padidėjimas, kraujagyslių uždegimas;
* kosulys, dusulys, kraujavimas iš nosies;
* skrandžio ar žarnų pūtimas, tuštinimosi įpročių pokyčiai, burnos sausmė, skrandžio opos, skrandžio gleivinės uždegimas, kuris gali būti stiprus ir sukelti kraujavimą, dirgliosios žarnos sindromas, kasos uždegimas;
* veido patinimas, odos išbėrimas arba niežulys, odos paraudimas;
* raumenų mėšlungis ar spazmai, raumenų skausmas ar sustingimas;
* kalio kiekio kraujyje padidėjimas, inkstų veiklą atspindinčių kraujo ir šlapimo rodmenų pokyčiai, sunkūs inkstų veiklos sutrikimai;
* krūtinės skausmas.

***Retas:***

* angioedema (alerginė reakcija, įskaitant veido, lūpų, liežuvio ir (arba) gerklės patinimą, galinti pasunkinti kvėpavimą ar rijimą, kuri gali būti tiek sunki, kad gali prireikti neatidėliotinos medicininės pagalbos), anafilaksinė ar anafilaktoidinė reakcija, įskaitant šoką (sunki alerginė reakcija, kad gali prireikti neatidėliotinos medicininės pagalbos);
* sumišimas, neramumas;
* kepenų ligos (hepatitas);
* natrio kiekio kraujyje sumažėjimas;
* kepenų nepakankamumas, odos ir (arba) akių pageltimas (gelta);
* sunkios odos reakcijos.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti ARCOXIA**

Šį vaistą laikykite vaikams nepastebimoje ir nepasiekiamoje vietoje.

Ant dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Buteliukai: Buteliuką laikyti sandarų, kad vaistas būtų apsaugotas nuo drėgmės.

Lizdinės plokštelės: Laikyti gamintojo pakuotėje, kad vaistas būtų apsaugotas nuo drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**ARCOXIA** **sudėtis**

* Veiklioji medžiaga yra etorikoksibas. Kiekvienoje plėvele dengtoje tabletėje yra 30 mg, 60 mg, 90 mg arba 120 mg etorikoksibo.
* Pagalbinės medžiagos:

 Tabletės branduolys: bevandenis kalcio-vandenilio fosfatas, kroskarmeliozės natrio druska, magnio stearatas, mikrokristalinė celiuliozė.

 Tabletės plėvelė: karnaubo vaškas, laktozė monohidratas, hipromeliozė, titano dioksidas (E171), triacetinas. Be to, 30 mg, 60 mg ir 120 mg tabletėse yra geltonojo geležies oksido (E172, dažiklio) ir indigokarmino (E132, dažiklio).

**ARCOXIA išvaizda ir kiekis pakuotėje**

Išleidžiamos keturių stiprumų ARCOXIA tabletės:

30 mg tabletės yra mėlynai žalios, obuolio formos, abipus išgaubtos, plėvele dengtos, vienoje jų pusėje yra žyma "ACX 30", kitoje – "101".

60 mg tabletės yra tamsiai žalios, obuolio formos, abipus išgaubtos, plėvele dengtos, vienoje jų pusėje yra žyma "ARCOXIA 60", kitoje – "200".

90 mg tabletės yra baltos, obuolio formos, abipus išgaubtos, plėvele dengtos, vienoje jų pusėje yra žyma "ARCOXIA 90", kitoje – "202".

120 mg tabletės yra žalsvos, obuolio formos, abipus išgaubtos, plėvele dengtos, vienoje jų pusėje yra žyma "ARCOXIA 120", kitoje – "204".

Pakuotės dydžiai:

30 mg

Pakuotėje yra 2, 7, 14, 20, 28, 49, 98 tabletės arba sudėtinėje pakuotėje yra 98 tabletės (2 pakuotės po 49 tabletes) lizdinėse plokštelėse.

60 mg

Pakuotėje yra 2, 5, 7, 10, 14, 20, 28, 30, 50, 84, 98, 100 tablečių lizdinėse plokštelėse arba sudėtinėje pakuotėje yra 98 tabletės (2 pakuotės po 49 tabletes) lizdinėse plokštelėse; arba 30 ir 90 tablečių buteliukuose su sausiklio talpyklėmis. Buteliukuose esantis sausiklis (viena arba dvi talpyklės) skirtas apsaugoti tabletes nuo drėgmės, jo negalima nuryti.

90 mg ir 120 mg

Pakuotėje yra 2, 5, 7, 10, 14, 20, 28, 30, 50, 84, 100 tablečių lizdinėse plokštelėse arba sudėtinėje pakuotėje yra 98 tabletės (2 pakuotės po 49 tabletes) lizdinėse plokštelėse; arba 30 ir 90 tablečių buteliukuose su sausiklio talpyklėmis. Buteliukuose esantis sausiklis (viena arba dvi talpyklės) skirtas apsaugoti tabletes nuo drėgmės, jo negalima nuryti.

60 mg, 90 mg ir 120 mg

Aliuminio/aliuminio vienadozėse lizdinėse plokštelėse yra 5, 50 arba 100 tablečių.

Gali būti tiekiamos ne visų dydžių pakuotės.

**Registruotojas ir gamintojas**

|  |  |
| --- | --- |
| **Registruotojas**UAB "Merck Sharp & Dohme"Kęstučio g. 59/27LT-08124 VilniusLietuva | **Gamintojas**Merck Sharp & Dohme B.V.Waarderweg 392031 BN HaarlemNyderlandaiSchering-Plough Labo NVIndustriepark 30Heist-op-den-Berg, 2220, Belgija |

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| UAB „Merck Sharp & Dohme“Kęstučio g. 59/27LT-08124 Vilnius, LietuvaTel.: 8-5 2780247El. paštas: msd\_lietuva@merck.com |

**Šis vaistas EEE valstybėse narėse registruotas tokiais pavadinimais:**

Belgija, Liuksemburgas Arcoxia 30 mg, 60 mg, 90 mg, 120 mg, comprimés pelliculés

Danija, Estija Arcoxia

Islandija, Norvegija

Airija ARCOXIA 30, 60, 90 or 120 mg film-coated tablets

Jungtinė Karalystė

Austrija Arcoxia 30 mg, 60 mg, 90 mg, 120 mg-Filmtabletten

Čekija ARCOXIA 30 mg, 60 mg, 90 mg potahované tablety

Kipras, Malta ARCOXIA 60, 90, 120 mg film-coated tablets

Suomija Arcoxia 30, 60, 90 ja 120 mg tabletti, kalvopäällysteinen

Prancūzija Arcoxia 30, 60 mg comprimé pelliculé

Vokietija ARCOXIA 30/60/90/120 mg Filmtabletten

Graikija ARCOXIA 30 mg, 60 mg, 90 mg,120 mg film-coated tabletes

Vengrija Arcoxia 30 mg, 60 mg, 90 mg, 120 mg filmtabletta

Italija Arcoxia 30, 60, 90, 120 mg compresse rivestite con film

Latvija Arcoxia 30 mg, 60 mg, 90 mg un 120 mg apvalkotās tabletes

Lietuva ARCOXIA 30 mg, 60 mg, 90 mg, 120 mg plėvele dengtos tabletės

Nyderlandai Arcoxia 30 mg, 60 mg, 90 mg, 120 mg, filmomhulde tabletten

Lenkija ARCOXIA 30 mg, 60 mg, 90 mg, 120 mg tabletki powlekane

Portugalija ARCOXIA 30 mg, 60 mg, 90 mg, 120 mg comprimidos revestidos por película

Slovakija ARCOXIA 30 mg, 60 mg, 90 mg, 120 mg

Slovėnija Arcoxia 30/60/90/120 mg filmsko obložene tablete

Ispanija Arcoxia 30, 60, 90 y 120 mg comprimidos recubiertos con película

Švedija Arcoxia 30 mg, 60 mg, 90 mg och 120 mg filmdragerade tabletter

**Šis pakuotės lapelis paskutinį kartą peržiūrėtas 2021-05-10.**

**Kiti informacijos šaltiniai**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt>/.